दिल्ली। नवका साल मिथिला- मैथिलीक रंग मे रंगल रहल। सालक शुरूआत बड़ नीक ढंग स भेल। रंगमंच स जुड़ल लोक क लेल मशहूर मंडी हाउस नवका साल 2 तारीख रवि दिन मैथिलीक रंगमंच क लेल समर्पित रहल।
 मंडी हाउस क श्रीराम सेंटर मे बाबा क विलाप क मंचन भेल।
 बाबा नाम स दुनिया मे विख्यात मैथिलीक वैद्यनाथ मिश्र यात्री जी हिन्दी साहित्य क नागार्जुन छथि। हिनकर कविता विलाप क नाट्यरूप देलाह महेन्द्र मलंगियाजी।
 जतेक नीक कविता...ओतेक नीक नाट्य रूपांतरण। एतेक नीक जे कहि सकय छी मलंगिया जी एकरा एकटा नवका जीवन द देलथि। हुनकर जतेक प्रशंसा कएल जाए कम होएत। ई अनुभव स संभव अछि।
 मलंगिया जीक नाट्यरूप मे मंच पर सजीव रूप देबय मे मैलोरंग क कलाकार सभ कोनो कोर-कसर नहि छोड़लथि। हर कलाकार अपन अभिनय स दर्शक कए स्पीचलेस करि देलथि। दर्शक क मुंह स बस निकलल वाह ! वाह !
 ओना त सभ कलाकार संतोष कुमार, अमरजीत राय, दीपक ठाकुर, सुधा झा, जीतेन्द्र आओर प्रसुन जी नीक अभिनय कएलाह मुदा सभ स बेसि थापड़ि बटोरलाह प्रेमलता जी, ज्योति झा आओर मुकेश जी। गजब क अभिनय। हर अंक मे थापड़ि स सम्मान।
 हर डॉयलॉग पर थापड़ि। बड़ दिन बाद एतेक नीक नाटक देखबा लेल भेटल। ई निर्देशक प्रकाश झा जी अथक प्रयास, जोरदार मेहनत क नतीजा छल। प्रकाश जीक कइटा नाटक देखबा लेल भेटल मुदा एकरा सभ स नीक कहि सकय छी।
 ई नाटक बाबा क जन्मशताब्दी वर्ष मे कएल गेल छल। 